2018/0170 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz regulas pieņemšanu, ar kuru groza Regulu (ES, Euratom) Nr. 883/2013 attiecībā uz sadarbību ar Eiropas Prokuratūru un Eiropas Biroja krāpšanas apkarošanai izmeklēšanas efektivitāti





1.Pamatinformācija

Datums, kad priekšlikums nosūtīts Eiropas Parlamentam un Padomei

(dokuments COM(2018) 338 final – 2018/0170 COD): 2018. gada 24. maijs Revīzijas palātas atzinuma datums: 2018. gada 15. novembris Eiropas Parlamenta nostājas datums (pirmais lasījums): 2019. gada 16. aprīlis Padomes nostājas pieņemšanas datums: 2020. gada 4. decembris

2.Komisijas priekšlikuma mērķis

Priekšlikuma mērķis ir

(a)pielāgot Eiropas Biroja krāpšanas apkarošanai (OLAF) izmeklēšanas darbības Eiropas Prokuratūras (EPPO) izveidei, lai nodrošinātu maksimālu papildināmību, un

(b)palielināt OLAF izmeklēšanas funkcijas efektivitāti attiecībā uz vairākiem konkrētiem jautājumiem, tostarp pārbaudēm uz vietas, inspekcijām un valsts iestāžu palīdzību, bankas kontu informāciju, OLAF savākto pierādījumu pieņemamību, krāpšanas apkarošanas koordinācijas dienestiem un koordinācijas darbībām.

3.Komentāri par Padomes nostāju

Padomes nostāja, kas pieņemta 1. lasījumā, pilnībā atspoguļo trialogā panākto Eiropas Parlamenta, Padomes un Komisijas vienošanos, kura tika noslēgta 2020. gada 26. jūnijā. Galvenie šīs vienošanās punkti ir šādi:

–tiek izveidots satvars ciešām attiecībām starp OLAF un EPPO, balstoties uz patiesu sadarbību, to attiecīgo pilnvaru papildināmību un darbības koordinēšanu; it īpaši tiek atļauts OLAF pienācīgi pamatotos gadījumos un tad, ja EPPO noteiktajā termiņā pret to neiebilst, sākt savu izmeklēšanu papildus EPPO veiktajai izmeklēšanu, lai atvieglinātu līdzekļu atgūšanu un administratīvo piesardzības pasākumu vai citu darbību savlaicīgu pieņemšanu; tiek paredzēts, ka gadījumos, kad OLAF atbalsta EPPO, EPPO un OLAF ciešā sadarbībā ir jānodrošina, ka tiek ievērotas EPPO regulas VI nodaļā paredzētās procesuālās garantijas;

–tiek paplašinātas OLAF izmeklēšanas pilnvaras, atļaujot Birojam pieprasīt bankas kontu informāciju (informāciju no kontu turētāju reģistriem un, ja tas ir absolūti nepieciešams, informāciju par darījumiem), sadarbojoties ar valstu iestādēm saskaņā ar tiem pašiem nosacījumiem, kas tiek piemēroti valstu kompetentajām iestādēm, un pēc motivēta pieprasījuma, kurā pamatots tā atbilstīgums un samērīgums;

–tiek pastiprinātas OLAF izmeklēšanā iesaistītās personas procesuālās tiesības, atļaujot šai personai pieprasīt piekļuvi galīgajam ziņojumam un saņemt šādu piekļuvi, taču tikai ar visu minētā ziņojuma saņēmēju piekrišanu un saskaņā ar piemērojamiem konfidencialitātes un datu aizsardzības noteikumiem;

–tiek pievienots vēl viens procesuālo tiesību un garantiju aizsardzības slānis, proti, tiek izveidots Procesuālo garantiju kontroliera amats, kurš ir administratīvi piesaistīts Uzraudzības komitejai un kuru ieceļ Komisija pēc apspriešanās ar Eiropas Parlamentu un Padomi, un kura uzdevums ir izskatīt personu, uz kurām attiecas izmeklēšana, iesniegtās sūdzības (par to, kā Birojs ievēro procesuālās garantijas un Biroja izmeklēšanai piemērojamos noteikumus), un kurš var sniegt Birojam ieteikumus par to, kā atrisināt sūdzībā minēto jautājumu; un

–tiek atļauts OLAF izmeklēšanas gaitā piekļūt privātām ierīcēm, kas tiek izmantotas darba vajadzībām, ja Birojam ir pamatots iemesls aizdomām, ka šādu ierīču saturs varētu būt būtisks izmeklēšanas veikšanai; ārējā izmeklēšanā piekļuve tiks piešķirta saskaņā ar tādiem pašiem nosacījumiem un tādā pašā apmērā, kā valsts iestādēm ir atļauts izmeklēt privātas ierīces; iekšējā izmeklēšanā piekļuve pamatojas uz iekšējiem noteikumiem, kas jāpieņem katrai attiecīgajai iestādei, struktūrai, birojam vai aģentūrai attiecībā uz tās attiecīgajiem darbiniekiem un locekļiem.

Komisija atbalstīja trialogā panākto vienošanos, kas paver ceļu auglīgai sadarbībai starp OLAF un EPPO un vairākos aspektos uzlabo OLAF izmeklēšanas efektivitāti. Šajā ziņā ar minēto vienošanos tiek sasniegti Komisijas priekšlikuma mērķi. Komisija pauda bažas par dažiem vienošanās elementiem. Konkrēti – tā pauda nožēlu par to, ka paplašinātās procesuālās garantijas, kas piemērojamas gadījumos, kad OLAF atbalsta EPPO, nenozīmē to, ka būtu uzlabota OLAF savākto pierādījumu pieņemamība sekojošajos kriminālprocesos, un ka jaunos noteikumus par piekļuvi privātām ierīcēm nepapildina procesuālie noteikumi pašā regulā. Tomēr Komisija norādīja, ka vispārējās galīgās vienošanās interesēs tā varētu akceptēt šos elementus.

4.Secinājums

Komisija akceptē Padomes nostāju.